OB bevind Wes-Kaapse LUR het gedragskode oortreeAnton Bredell. Foto: Wes-Kaapse regering Die openbare beskermer, adv. Busisiwe Mkhwebane, het in ŉ verslag bevind die Wes-Kaapse LUR vir plaaslike regering, Anton Bredell, het die gedragskode vir sy amp oortree toe hy die aanstelling van ŉ munisipale amptenaar in George probeer vertraag het. Sy het bevind Bredell se verweer dat hy opgetree het in sy destydse hoedanigheid as provinsiale voorsitter van die DA, is ongeldig omdat hy nie in so ŉ geval ophou om ŉ LUR te wees nie. Nou dring die ANC, wat die opposisieparty in die provinsie is, daarop aan dat die Wes-Kaapse premier Alan Winde, van die DA, Bredell afdank. Maar die openbare beskermer het die aard van die straf in Winde se hande gelaat, en hy meen die ANC se aandrang is buitensporig. Oor die basiese feite van die saak is daar eenstemmigheid. Op 8 Mei 2018 het Bredell, as provinsiale DA-voorsitter, ŉ brief onder ŉ DA-briefhoof gestuur aan die burgemeester, speaker en hoofsweep van die DA-beheerde stadsraad van George, asook aan die voorsitter van die DA-koukus in George, dat daar nie voortgegaan word met die aanstel van ŉ direkteur: korporatiewe dienste vir die munisipaliteit totdat toestemming om die aanstelling te maak toegestaan is deur die federale dagbestuur van die DA nie. Die ANC-leier in die Wes-Kaapse wetgewer, Cameron Dugmore, wat die klag ingedien het, het aangevoer dis kragtens die ministeriële gedragskode onbehoorlik dat die LUR ingemeng het by die aanstelling van ŉ munisipale amptenaar. As verweer het Bredell aangevoer hy het die brief getuur aan DA-lede in sy rol as provinsiale voorsitter van die DA ter vervulling van sy politieke mandaat om te verseker dat die wettige aanstelling van bevoegde, senior, strategiese of politieke personeel plaasvind sodat die DA se verkiesingsbelofte van kundige en effektiewe administrasie waar die party regeer, beslag kan kry. Bredell het aangevoer hy het nie ingemeng by die aanstelling nie. Hy het bloot die betrokkenes aan hul rol kragtens die DA se interne reëls herinner. Volgens Bredell is die doel van die siftingsproses binne die DA om toe te sien dat vrot appels van ander munisipaliteite nie aanstellings kry in DA-munisipaliteite nie, want hulle is moeilik om te verwyder as hulle eers aangestel is. In hierdie geval het gerugte volgens Bredell die rondte gedoen dat een van die kandidate op die kortlys ŉ kriminele rekord het, en Bredell het aangevoer dat die doel van die brief strook met sy oorsigrol as LUR. Die openbare beskermer het Dugmore gelyk gegee en bevind “’n LUR oortree die ministeriële gedragskode as sy of haar optrede as ŉ lid van ŉ politieke party, ter bevordering van die belange van die party, in konflik is met sy of haar statutêre verantwoordelikhede om behoorlike en effektiewe bestuur deur ŉ munisipaliteit te verseker in sy of haar rol as ŉ LUR”. In hierdie geval het Mkhwebane bevind dat Bredell se politieke betrokkenheid in die aanstelling van ŉ senior amptenaar deur die stadsraad in elk geval sy onpartydigheid in geval van ŉ appèl (wat hy in sy hoedanigheid as LUR moet aanhoor) in die gedrang bring. Sy het bevind sy optrede het sy plig om behoorlike regering in die munisipaliteit te verseker, in konflik geplaas met sy private belang, die belang van die politieke party wat hy verteenwoordig, en is ŉ verbreking van die ministeriële gedragskode. Haar bindende bevinding oor remediërende stappe teen Bredell vereis dat Winde as premier ŉ kopie die verslag by die provinsiale wetgewer indien, asook enige kommentaar wat die premier sou wou indien, en ŉ verslag van enige optrede wat geneem is of geneem sal word. Winde moet Mkhwebane binne 30 dae in kennis stel of haar remediërende stappe gedoen is, en watter stappe teen Bredell gedoen is of gedoen gaan word. Dugmore het gesê die verslag volg op verskeie bewerings dat Bredell as LUR in DA-belang optree. Nou moet hy afgedank word. Die ANC sal by die speaker van die wetgewer, Masizole Mnqasela, aandring op ŉ openbare debat oor die verslag. Die verslag sal ook aan dr. Nkosazana Dlamini-Zuma as minister van samewerkende regering, die Nasionale Raad van Provinsies, die parlementêre portefeuljekomitee oor samewerkende regering en die Suid-Afrikaanse Plaaslike Regeringsvereniging (Salga) voorgelê word vir optrede. In reaksie het Winde gesê hy het die verslag ontvang. Hy en die provinsie se regspan bestudeer die verslag van 26 bladsye en sal te gelegener tyd ŉ finale verklaring daaroor uitreik. “Dit is egter reeds duidelik dat die remediërende stappe beperk is tot die ter tafel legging van die verslag in die wetgewer, met die kommentaar, indien enge, van my kant. “Dit is dus absoluut duidelik dat mnr. Dugmore desperaat probeer om gesubstantiveerde en ongegronde bewerings oprakel om sensasie te verleen aan die werklike bevindings van die verslag. Hy beywer hom ook vir remediërende stappe wat glad nie deur die openbare beskermer aangevra word in die verslag nie. Dit is teleurstellende gedrag van die ANC, maar ongelukkig nie verrassend nie. Mense moet asseblief die hele verslag lees voordat hulle tot gevolgtrekkings kom,” het Winde gesê.